7. marts 2016 Nr. 197

**Aappariilersarneq aappariigunnaartarnerlu pillugu inatsisip allannguutaanik inatsisip, aappariinnerup inatsisitigut sunniuteqarnera pillugu inatsisip aamma eqqartuussisarneq pillugu inatsisip aamma nalunaarsukkamik inooqatigiinneq pillugu inatsisip atorunnaarsinneqarneranik inatsisip Kalaallit Nunaannut atuutilersinneqarneri pillugit peqqussut (Inuit marluk suiaassuseqatigiit aappariilernerat)**

UAGUT MARGRETHEP AAPPAAT, Guutip saammaanneratigut Danmarkip Dronningia, nalunaarpugut:

Aappariilersarneq aappariigunnaartarnerlu pillugu inatsisip allannguutaanik inatsit nr. 532, 12. juuni 2012-meersumi § 6, imm. 2[[1]](#footnote-1), aappariinnerup inatsisitigut sunniuteqarnera pillugu inatsit aamma eqqartuussisarneq pillugu inatsit aamma nalunaarsukkamik inooqatigiinneq pillugu inatsisip atorunnaarsinneqarnera (Inuit marluk suiaassuseqatigiit aappariilersarnerat) pillugu inatsit naapertorlugit inatsit imatut oqaasertaqartillugu Kalaallit Nunaanni atuutilersinneqassasoq aalajangiunneqarpoq:

§ 1

Aappariilersarneq aappariigunnaartarnerlu pillugu inatsimmi, peqqussutikkut nr. 307, 14. maj 1993-imeersukkut Kalaallit Nunaanni atuutilersinneqartumi peqqussutikkullu nr. 321, 26. april 1996-imeersukkut allannguuteqartinneqartumi, makku allannguutigitinneqassapput:

1. *Kapitali 1*-imi qulequtaq imatut oqaasertalerneqassaaq:

*“Atuuffia aamma aappariinnermi piumasaqaatit”*

1. *§ 1* atorunnaarsinneqarpoq taarsiullugu ikkunneqassaaq:

“ §1. Inatsit atuuppoq inunnut marlunnut assigiinngitsunik suiaassuseqartunut aamma inunnut marlunnut assigiimmik suiaassuseqartunut aappariilersunut.

§ 1 a. 18 inorlugit ukiulik Naalagaaffiup Sinniisuanit akuerineqarsimatinnani katissinnaanngilaq.

3-5. (Kalaallit Nunaanni atuutilersinneqassanngilaq)

**6.** *Kapitali 7*-imi qulequtaq imatut oqaasertalerneqassaaq:

*“Atuutilersitsinermik aalajangersakkat, nunani tamalaani pissutsit il.il.”*

**7.** § 57 kingorna ikkunneqassaaq:

**§ 58.** Nunani tamalaani isumaqatigiissutini aalajangersakkat inuit marluk suiaassuseqatigiit aappariilersarneranni atorneqassanngillat, uani pineqartut tamanna akuersaarsimanngippassuk.”

**§ 2**

(Kalaallit Nunaanni atuutilersinneqassanngilaq).

**§ 3**

(Kalaallit Nunaanni atuutilersinneqassanngilaq).

§ 4

*Imm. 1.* Peqqussut atuutilersinneqassaaq ulloq 1. April 2016.

*Imm. 2.* Nalunaarsukkamik inooqatigiinneq pillugu inatsisip Kalaallit Nunaanni atuutilersinneqarnera pillugu peqqussut nr. 320, 26. apriili 1996-imeersoq, nalunaarsukkamik inooqatigiinneq il.il. pillugu inatsisip allannguutaanik inatsisip Kalaallit Nunaanni atuutilersinneqarnera pillugu peqqussutikkut nr. 375, 15. maj 2009-meersumi allanngortinneqartoq atorunnaarsinneqassaaq, kisiannili inooqatigiinnernut ulloq 1. oktober 2015 sioqqullugu nalunaarsorneqartunut suli atuutissalluni.

§ 5

Nalunaarsukkamik inooqatigiinneq pillugu inatsit malillugu inooqatigiinneq kommunalbestyrelsip siulittaasuanit imaluunniit Naalagaaffiup Sinniisuanit aappariiunermut allanngortinneqarsinnaavoq, tak. aappariilersarneq aappariigunnaartarnerlu pillugu inatsimmi § 16, imm. 1. Nalunaarsukkamik inooqatigiinnerup appariiunermut allanngortinnissaanik qinnuteqaatit suliarinissaat pillugu isumaginninnermut, meeqqanut akuliutitaanermut isumaginninnermullu ministerimit erseqqinnerusumik malittarisassiuunneqarsinnaapput.

Christiansborg Slot-imi tunniunneqarpoq, ulloq 7. Marts 2016

Kunngisut Atsiorpugut Naqissusiillutalu

MARGRETHE R.

/ Karen Ellemann

1. Aalajangersagaq imatut oqaasertaqarpoq: ”Inatsit, § 3 eqqaassanngikkaanni, kunngip peqqussutaatigut tamakkiisumik ilaannakuusumilluunniit Savalimmiuni aamma Kalaallit Nunaanni atuutilersinneqarsinnaavoq, Savalimmiuni aamma Kalaallit Nunaanni allannguutaasussat allannguutigitillugit.” [↑](#footnote-ref-1)